酬崔千牛四郎早秋見寄
作者：權德輿
朝代：唐

paragraphs: 浩歌坐虛室，庭樹生涼風。
碧雲滅奇彩，白露萎芳叢。
感此時物變，悠然遐想通。
偶來被簪組，自覺如池龍。
少年才藻新，金鼎世業崇。
鳳文已彪炳，瓊樹何青蔥。
聯鑣長安道，接武承明宮。
君登玉墀上，我侍彤庭中。
疲病多內愧，切磋常見同。
起予覽新詩，逸韻凌秋空。
相愛每不足，因茲寓深衷。